Predkladacia správa

Vlastnosti a  negatívne prejavy pri aplikácii perzistentných organických látok (POPs) iniciovali vo svete rozsiahle aktivity zamerané na  kvalitatívne a kvantitatívne stanovenie ich škodlivého vplyvu na ľudský organizmus a  životné prostredie. Charakteristickými vlastnosťami perzistentných organických látok sú najmä ich perzistentnosť (nízka rozložiteľnosť – degrabilita), biologická akumulovateľnosť a toxicita, a  v dôsledku toho možnosť ich prenosu na veľké vzdialenosti ovzduším, vodami a migrujúcimi živočíchmi a ich následná depozícia aj na územiach (najmä polárne oblasti), kde sa nikdy nevyrábali ani nepoužívali a možnosť ohrozovania zdravia ľudí a  iných organizmov prostredníctvom potravinového reťazca. Hľadanie riešenia vyústilo do týchto globálnych opatrení.
V júni 1998 bol v  dánskom Aarhuse podpísaný Protokol o perzistentných organických látkach k regionálnemu Dohovoru EHK OSN o diaľkovom znečisťovaní ovzdušia prechádzajúcom hranicami štátov (Ženeva 1979). Tento protokol (ďalej len „Aarhuský protokol“) podpísala Slovenská republika, ako aj Európske spoločenstvo a jeho členské štáty. V súlade s  čl. 18 ods. 1 Aarhuský protokol nadobudol platnosť 23.10.2003.
Následne bol 22.5.2001 prijatý v Štokholme Štokholmský dohovor o perzistentných organických látkach (ďalej len „Štokholmský dohovor“). Tento dohovor podpísalo všetkých pätnásť vtedajších členov Európského spoločenstva, ako aj osem kandidátskych krajín, medzi nimi aj Slovenská republika. Štokholmský dohovor nadobudol platnosť (aj pre Slovenskú republiku) 17.5.2004.
Tieto dva základné dokumenty určujú spôsoby predbežnej opatrnosti pri ochrane ľudského zdravia a životného prostredia pred perzistentnými organickými látkami, V záujme čo najrýchlejšej a jednotnej implementácie záväzkov z  nich  vyplývajúcich bolo vydané dôležité nariadenie Európskeho parlamentu a  Rady (ES) č. 850/2004 z 29. apríla 2004 o perzistentných organických látkach a o zmene smernice 79/117/EHS (ďalej len „nariadenie“), ktoré nadobudlo platnosť 20. mája 2004. Nariadenie ustanovuje niektoré povinnosti nad rámec uvedených dokumentov, resp. ich precizuje alebo ustanovuje striktnejším spôsobom. V súlade s čl. 249 Zmluvy o Európskom spoločenstve  nariadenie má všeobecnú platnosť a je záväzné ako celok vo všetkých častiach a priamo použiteľné aj v Slovenskej republike.
Oblasť, ktorú upravuje nariadenie, je v právnom poriadku SR čiastočne upravená vo viacerých zákonoch a predpisoch na ich vykonanie. S ohľadom na pomerne široký okruh všeobecne záväzných právnych predpisov a orgánov štátnej správy dotknutých nariadením je potrebné zabezpečiť efektívnu aplikáciu nariadenia v Slovenskej republike, najmä pokiaľ ide o vytvorenie inštitucionálneho rámca a jeho napojenie na existujúci inštitucionálny a sankčný mechanizmus v právnom poriadku Slovenskej republiky. 
Takéto „vykonávacie“ opatrenia, ktoré nariadenie vo viacerých svojich ustanoveniach priamo vyžaduje, resp. predpokladá, obsahuje predkladaný návrh zákona o perzistentných organických látkach a o doplnení zákona č. 223/2001 Z.z. o odpadoch a o zmene a doplnení niektorých zákonov v znení neskorších predpisov.
Finančné, ekonomické a environmentálne vplyvy navrhovaného zákona, jeho dopady na zamestnanosť a podnikateľské prostredie sú uvedené v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. Nároky návrhu zákona na zvýšenie počtu zamestnancov a s tým súvisiacich výdavkov budú zabezpečené bez nárokov na zvýšenie výdavkov návrhu verejného rozpočtu a rozpočtu kapitoly MŽP SR na roky 2006 až 2008. 

Navrhovaný zákon je v súlade s Ústavou Slovenskej republiky a s ostatnými právnymi predpismi. Navrhovaný zákon je tiež v súlade so Štokholmským dohovorom a Aarhuským protokolom.

Návrh zákona o perzistentných organických látkach a o doplnení zákona č. 223/2001 Z.z. o odpadoch a o zmene a doplnení niektorých zákonov v znení neskorších predpisov bol dňa 11. októbra 2005 prerokovaný a  schválený v Legislatívnej rade vlády Slovenskej republiky s pripomienkami, ktoré boli do materiálu následne zapracované.